FI Euroopan unionin virallinen lehti CE 84/792

(2004/C 84 E/0889)

KIRJALLINEN KYSYMYS E-0450/04

esittäjä(t): Raffaele Costa (PPE-DE) komissiolle

(23. helmikuuta 2004)

Aihe: Väärennetyt setelit

Euroopan keskuspankki on ilmoittanut, että vuonna 2003 liikkeestä vedettiin 550 000 väärennettyä euroseteliä. Liikkeestä vedetyistä seteleistä 52 prosenttia oli viidenkymmenen euron seteleitä, 30 prosenttia kahdenkymmenen euron seteleitä ja 12,7 prosenttia sadan euron seteleitä. Voiko komissio kertoa, mihin toimenpiteisiin se on ryhtynyt edistääkseen tämän ilmiön rajoittamista sekä mikä on liikkeestä vedettyjen eurojen kokonaissumma?

Michaele Schreyerin komission puolesta antama vastaus

(25. maaliskuuta 2004)

Toimivaltaiset kansalliset viranomaiset, Euroopan keskuspankki, Europol ja komissio toteuttavat yhdessä euroseteleiden ja -kolikoiden suojaamisen väärennöksiltä. Näiden eurooppalaisten toimielinten ja elinten roolit ja vastuut täydentävät toisiaan.

Yhteisössä on annettu muun muassa seuraavat säädökset euroseteleiden ja -kolikoiden suojaamiseksi väärennöksiltä:

— säädökset euron väärentämisen torjunnan edellyttämistä toimenpiteistä (1);

— säädös euroseteleiden ja -kolikoiden suojan vahvistamisesta rikosoikeudellisten ja muiden seuraamusten avulla (2); ja

— säädös tietojenvaihtoa, avunantoa ja koulutusta koskevan toimintaohjelman (Perikles-ohjelma) perustamisesta euron suojaamiseksi rahanväärennykseltä (3).

Nämä mekanismit takaavat euroseteleille ja -kolikoille vahvan suojan väärennöksiä vastaan tiivistämällä maiden ja tahojen välistä yhteistyötä sekä tehostamalla koulutusta kansallisella, eurooppalaisella ja kansainvälisellä tasolla.

Komissio on myöntänyt huomattavat resurssit euron suojaamista koskevan yhteisön säännöstön täydelliseen täytäntöönpanoon uusissa jäsenvaltioissa. EU:n ulkopuolisista maista tulevien euroväärennösten kasvavan uhan torjuntaa pidetään erityisen tärkeänä. Jäsenvaltioiden yhteisten tutkintaryhmien perustaminen, johon Europol osallistuu, tehostaa lainvalvontaviranomaisten toimia.

Komissio pyrkii myös yhdessä jäsenvaltioiden ja muiden EU:n toimielinten ja elinten kanssa varmistamaan asetuksen (EY) N:o 1338/2001 ja etenkin sen luottolaitosten velvollisuuksia koskevan 6 artiklan täydellisen täytäntöönpanon.

Euroopan keskuspankki ja komissio ovat lisäksi tehostaneet euron suojaamista koskevia tiedotustoimia.

Komissio ryhtyy jatkossakin kaikkiin tarvittaviin toimiin vahvistaakseen euroseteleiden ja -kolikoiden suojaa petoksia ja väärennöksiä vastaan.

(1) Neuvoston asetus (EY) N:o 1338/2001, annettu 28 päivänä kesäkuuta 2001, euron väärentämisen torjunnan edellyttämistä toimenpiteistä, EYVL L 181, 4.7.2001. Neuvoston päätös, tehty 29 päivänä huhtikuuta 1999, Europolin toimeksiannon laajentamisesta rahan ja maksuvälineiden väärentämisen torjuntaan, EYVL C 149, 28.5.1999.

(2) Neuvoston puitepäätös, tehty 29 päivänä toukokuuta 2000, rahanväärennyksen estämiseksi annettavan suojan vahvistamisesta rikosoikeudellisten ja muiden seuraamusten avulla euron käyttöönoton yhteydessä, EYVL L 140, 14.6.2000.

(3) Neuvoston päätös 2001/923/EY, tehty 17 päivänä joulukuuta 2001, tietojenvaihtoa, avunantoa ja koulutusta koskevan toimintaohjelman perustamisesta euron suojaamiseksi rahanväärennykseltä, EYVL L 339, 21.12.2001.